b'\n_START_ARTICLE_\nTrebu\xc5\xa1na slinavka\n_START_PARAGRAPH_\nTrebu\xc5\xa1na slinavka ali pankreas je podolgovata, iz re\xc5\xbenjev sestavljena \xc5\xbeleza brez ovojnice, ki je pod stensko potrebu\xc5\xa1nico (parietalnim peritonejem), z glavo v vijugi dvanajstnika, sega v obliki repa do vranice. Kot eksokrina \xc5\xbeleza izlo\xc4\x8da prebavne sokove v dvanajstnik, kot endokrina \xc5\xbeleza pa inzulin in glukagon v kri.\n_START_SECTION_\nAnatomija\n_START_PARAGRAPH_\nTrebu\xc5\xa1na slinavka le\xc5\xbei za \xc5\xbeelodcem pod stensko potrebu\xc5\xa1nico._NEWLINE_Pri \xc4\x8dloveku je trebu\xc5\xa1na slinavka majhen podolgovat organ v trebu\xc5\xa1ni votlini. Sestavljena je iz glave, telesa in repa. Rep sega do vranice, glava pa le\xc5\xbei v vijugi dvanajstnika. Prebavni sokovi iz trebu\xc5\xa1ne slinavke se izlivajo v dvanajstnik skozi pankreasov vod, ki se zdru\xc5\xbei z \xc5\xbeol\xc4\x8devodom._NEWLINE_S krvjo jo oskrbuje pankreatikoduodenalna arterija. Deoksigenirana kri se nato zbere v pankreatikoduodenalni veni, ki se izliva v portalno veno.\n_START_SECTION_\nFunkcija\n_START_PARAGRAPH_\nPrebavni encimi, ki jih izlo\xc4\x8dajo eksokrine celice trebu\xc5\xa1ne slinavke, sodelujejo pri prebavi ogljikovih hidratov, ma\xc5\xa1\xc4\x8dob in beljakovin v dvanajstniku. Encimi potujejo iz trebu\xc5\xa1ne slinavke po pankreasovem vodu in se skupaj z \xc5\xbeol\xc4\x8devodom izlijejo v dvanajstnik, kjer se aktivirajo. Eksokrino tkivo trebu\xc5\xa1ne slinavke izlo\xc4\x8da tudi bikarbonat, ki nevtralizira \xc5\xbeelod\xc4\x8dno kislino, ki prode v dvanajstnik. Hormona inzulin in glukagon, ki ju izlo\xc4\x8dajo endokrine celice, uravnavata koncentracijo glukoze (krvnega sladkorja) v krvi, somatostatin pa uravnava izlo\xc4\x8danje inzulina in glukagona.'